[{"text_idx": "#000000", "text": "Pri Esperanto en aliaj lingvoj"}, {"text_idx": "#000002", "text": "Mi scivolas, kiom da esperantistoj propagandas \u201csian\u201d lingvon en sia gepatra lingvo? Kiom da legantoj de gazetoj kaj revuoj en sia gepatra lingvo, negrave en kiu lando, havas la eblecon legi interesajn tekstojn pri Esperanto kaj pri la Esperanto-literaturo? C\u0302u Esperanto dau\u0306re restas interesa fenomeno?\nTiuj c\u0302i demandoj aperis post la eldono de la serbalingva libro Historio de la Esperanta Literaturo de Zlatoje Martinov, kiun mi recenzis en la plej granda serba taggazeto Politika kelkajn tagojn antau\u0306 la Zamenhofa festo. La redakcio estis kontaktita de legantoj, kiuj demandis, interalie:"}, {"text_idx": "#000003", "text": "\u2013 C\u0302u tiu lingvo ankorau\u0306 vivas?\n\u2013 Mi ne sciis pri la ekzisto de literaturo en tiu lingvo!\n\u2013 C\u0302u esperantistoj ne estas sekto?\n\u2013 Kiuj verkas en c\u0302i tiu lingvo? De kie venis legantoj de tiuj libroj?"}, {"text_idx": "#000004", "text": "La libro Historio de la Esperanta Literaturo aperis en novembro, dum la pandemio, kiam oni legas pli, do la libro vekis intereson de iuj kaj surprizon de aliaj."}, {"text_idx": "#000006", "text": "Martinov, lau\u0306 liaj vortoj en la antau\u0306parolo, verkis g\u0302in por proksimigi la historian evoluon de la Esperanta literaturo al la serba legantaro. La diverseco de verkoj, la diverseco de kreaj niveloj ekde modestaj g\u0302is altkvalitaj verkoj, konsiderataj de la Nobel-komitato, la neevitebla influo de naciaj literaturoj kaj kreado kiu etendig\u0302as en la mondo dum pli ol cent jaroj, postulis longan esploradon, zorgeman taksadon, komparadon kaj g\u0302eneraligon por verki ekvilibritan historion de la monda literatura kreado en Esperanto."}, {"text_idx": "#000007", "text": "Martinov akceptis la periodigon de la Esperanta literaturo. Lau\u0306 kiu la unua periodo kovras la periodon de 1887 g\u0302is 1918, la dua estas la intermilita periodo, la tria periodo estis la tempo de la Dua Mondmilito, la kvara periodo dau\u0306ras g\u0302is 1990, kaj la kvina \u2013 de tiam g\u0302is hodiau\u0306."}, {"text_idx": "#000008", "text": "Pritraktinte c\u0302i tiujn periodojn, la au\u0306toro dedic\u0302is specialan sekcion al la Esperanta literaturo en Serbio, kiu dau\u0306ras pli ol jarcenton. Li mencias verkojn de Stevan Z\u030civanovic\u0301 (1900-1938), Svetislav Petrovic\u0301 (1899-1960) kaj Tibor Sekelj (1912-1988). Apartan atenton li dedic\u0302as al la t. n. \u201cbeograda virina poeta triopo\u201d: Vesna Skaljer-Race (1911-2000), Margareta (Greta) S\u030ctol-Aran\u0111elovic\u0301 (1912-2007) kaj Nedeljka Subotic\u0301 (1924-2000). Fine li mencias ankau\u0306 kelkajn nun aktivajn verkistojn."}, {"text_idx": "#000009", "text": "Mi esperas, ke la libro de Martinov estos bone akceptita ne nur de esperantistoj en Serbio, sed speciale de serbaj kulturaj kaj literaturaj fakuloj, kaj, kompreneble, ankau\u0306 de simplaj literaturamantoj, kiuj eble antau\u0306e nenion sciis pri Esperanto. Same g\u0302i estos utila al tiuj, kiuj havas antau\u0306jug\u0302ojn pri Esperanto kiel literatura lingvo."}, {"text_idx": "#000010", "text": "C\u0302i tiu recenzo aperis en la decembra (vintra) eldono de La Ondo de Esperanto (2021).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000012", "text": "Vi devas esti ensalutinta por rajti komenti."}, {"text_idx": "#000013", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000015", "text": "Musklaku la kovrilon por legi pliajn informojn."}]